سلطنت خاندیش

سلطنتِ خاندیش پر عرب النسل حکمرانوں کا فاروقی خاندان یا فاروق شاہی خاندان حاکم تھا۔ یہ سلطنت 1382ء میں اس کے قیام سے لے کر 1601ء میں مغل شہنشاہ اکبر کے ہاتھوں اس کی فتح ہونے تک قائم رہی۔ اس سلطنت کے بانی ملک احمد (جو ملک راجا کے نام سے بھی معروف تھے) نے اپنے ابتدائی زمانے میں بہمنی سلطان محمد شاہ اول کے خلاف بغاوت میں حصہ لیا۔ دکن سے فرار پر مجبور ہونے کے بعد وہ دریائے تاپتی کے کنارے تھالنیر (موجودہ ضلع دھولیہ، مہاراشٹر) میں آباد ہوئے۔ 1370ء میں فیروز شاہ تغلق سے تھالنیر اور کرنڈا کی جاگیریں حاصل کرنے کے بعد انھوں نے تھالنیر کے گرد و نواح کے علاقے کو فتح کیا جو بعد میں خاندیش (خانوں کا دیس) کہلایا۔ 1382ء تک وہ عملی طور پر خود مختار حکمران بن چکے تھے۔

ملک راجا نے اپنا نسب خلیفۂ ثانی عمر بن خطاب سے ملایا۔ اسی نسبت سے ان کے قائم کردہ شاہی سلسلے کو فاروقی خاندان کہا گیا۔ اگلے حکمران ناصر خان نے اسیر گڑھ کا قلعہ فتح کیا اور اسے اپنا دار الحکومت بنایا۔ انھوں نے 1399ء میں ایک نئے دار الحکومت برہان پور کی بنیاد رکھی۔

فاروقی خانوادے کے سب سے ممتاز حکمران عادل خاں دوم کو سمجھا جاتا ہے۔ ان کی طویل حکمرانی کے دوران برہان پور تجارت اور کپڑے کی صنعت کا ایک اہم مرکز بن گیا۔ 1599ء میں اکبر کی فوج نے برہان پور پر قبضہ کر لیا اور 17 جنوری 1601ء کو لمبے محاصرے کے بعد اسیر گڑھ کا قلعہ بھی فتح ہو گیا۔ آخری حکمران بہادر شاہ نے مغلوں کے سامنے ہتھیار ڈال دیے اور خاندیش مغلیہ صوبہ بن گیا۔

 حوالہ جات 

زمرہ:تاریخ مہاراشٹر
زمرہ:سنی شاہی سلاسل
زمرہ:ہندوستان کے مسلم شاہی سلاسل
زمرہ:ہندوستانی شاہی سلاسل